
מכובדנו השר!

הנדון: יישום מסקנות ועדת אור – העלאת סמכויות בית משפט השלום

אנו חברי המוסדות המרכזיים של לשכת עוה"ד מתכבדים לפנות אליך כדלקמן:

ראשית אנו מבקשים לברך אותך על היבחרותך לתפקידך ומבקשים לחזק את ידך בכוונותיך המוצהרות להביא לשינויים הכרחיים במערכת המשפט כפי שהתבטאת מאז כניסתך לתפקידך.

נדהמנו לשמוע ממנהל בתי המשפט, השופט אוקון, שהתארח בלשכה ביום 13.6.06, כי בכוונתו להביא בדחיפות הצעת חוק חדשה אשר תביא להעלאת סמכויות בית משפט השלום בהתאם למסקנות ועדת אור.

לדבריו, הפעם, תכונה הצעת החוק בשם "תיקונים", ולא תיקרא יותר "רפורמה", מן הסתם על מנת להמתיק את הגלולה לחברי הכנסת המתנגדים מזה שנים ובצדק להעלאת סמכויות בתי משפט השלום.

מאז פורסמו מסקנות ועדת אור בספטמבר 97, שעיקרן העלאת סמכויות בית משפט השלום והורדה מסיבית של ההתדינויות מבית המשפט המחוזי לשלום זאת על מנת למנוע, בין השאר, גישה מן האזרח הקטן לבית המשפט העליון, היו מסקנות אלה שנויות במחלוקת ציבורית ארוכה.

צעד חלקי שנעשה בצו במאי 2001 להעלאת סמכויות בית משפט השלום לשניים וחצי מליון ₪, בניגוד לעמדת החתומים מטה, על ידי השרים שטרית ופינס בתפקידיהם הקודמים, התברר, כצפוי, ככישלון חמור שהביא לסתימה נוספת של בתי משפט השלום, רוקן את הערכאה הדיונית החשובה ביותר – בתי המשפט המחוזיים, והרחיק את הציבור מבית המשפט העליון בערעורים אזרחיים.

אנו מוצאים לנכון להדגיש באוזניך כי כל העלאה נוספת בסמכויות בית משפט השלום תביא לקריסת בתי משפט השלום ולפגיעה חמורה בשירות המשפטי לו זכאי האזרח הקטן בהתדיינויות האזרחיות והפליליות שלו. 

אין בתי משפט השלום מסוגלים לדון כיום בתיקים הגדולים בתחום הנזיקין, למשל, או בתחומים האזרחיים האחרים, ואין כל סיבה כי השופטים הותיקים והמנוסים של בתי המשפט המחוזיים יוותרו ללא מעש רק על מנת שבית המשפט העליון יוכל להתרכז בעניינים ציבוריים ומנהליים. אשר על כן אין זה פלא כי במשך 9 שנים התנגדה הכנסת נמרצות להצעת החוק הנ"ל ומסקנות ועדת אור לא יושמו. 

אנו קוראים לך לעצור את הליכי החקיקה ולקיים דיון ציבורי מחודש במסקנות ועדת אור, ובהשפעת העלאת הסמכויות מחודש מאי 2001, בדומה לדיון הציבורי שקיים קודמך בתפקיד, הד"ר יוסי בילין, עם כניסתו לתפקידו כשר משפטים. 

הטענה כי הפתרון לבעיית העומס של בתי המשפט טמונה ביישום מסקנות ועדת אור הינה אשליה מסוכנת אשר התנפצה זה מכבר. 60 שופטים נוספו למערכת, בהתאם למסקנות ועדת אור, ודומה כי דבר לא השתנה. 

הפיכת בית משפט השלום לערכאת הדיון המרכזית, פירושה פגיעה חמורה בשירות המשפטי לאזרח הקטן שהוא הצרכן המרכזי של המערכת ואשר עוה"ד משמשים לו לפה. 

לעניות דעתנו, ראוי כי דווקא בתיקים הכבדים יותר יטפלו שופטים מחוזיים מנוסים ותהיה אפשרות ערעור לבית המשפט העליון. כך חשב גם הציבור הרחב, ועל כן אין פלא כי במשך 9 שנים התנגדה הכנסת נמרצות להצעת החוק הנ"ל, ומסקנות ועדת אור לא יושמו.

כאשר אתה עצמך מדבר על הקמת מסגרת מיוחדת בבית המשפט המחוזי לטיפול בתיקים הפליליים הכבדים, אל נא תשלח את התיקים האזרחיים הכבדים לערכאה אשר אינה מתאימה להם.

יהיה זה חבל כי דווקא בראשית כהונתך תיתן יד למהלך שגוי, אשר יגרום הרעה ניכרת ברמת השירות המשפטי לו זכאי האזרח הקטן גם בתחום המשפט האזרחי.

